作者:劉克莊
標題:沁園春
內容:慚愧清朝，罷貢包茅，住發牙璋。便羊裘歸去，難留嚴子，牛衣病臥，肯泣王章。疇昔憂天，如今懷土，田舍雞肥社酒香。甘雨足，且免扶鋤苦，免踏車忙。先生少擬荀揚。晚自覺才衰可斗量。甚都無白鳳，飛來玄草，亦無紫氣，下燭干將。待得新亭，倒持手版，何似抽還政事堂。榮與辱，算到頭由我，不屬蒼蒼。